Diari Oficial de la Generalitat Valenciana


Sumari del DOGV 5882, del 30-10-2008 (2008/12464)

RESOLUCIÓ de 23 d'octubre de 2008, de la direcció general d'Ordenació i Centres Docents, per la qual es convoquen les proves d'accés a les ensenyances de règim especial que conduïxen a les titulacions oficials de tècnic esportiu i tècnic esportiu superior, i a les formacions esportives de nivell I i de nivell III.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5882

Data del DOGV
:   30-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12014


Data del document
:   23-10-2008

Organisme emissor
:   Conselleria d'Educació

Tipus de document
:   Resolució

Descriptors 

:   * educació física
    * examen
    * esport professional

RESOLUCIÓ de 23 d'octubre de 2008, de la direcció general d'Ordenació i Centres Docents, per la qual es convoquen les proves d'accés a les ensenyances de règim especial que conduïxen a les titulacions oficials de tècnic esportiu i tècnic esportiu superior, i a les formacions esportives de nivell I i de nivell III. [2008/12628]
La Conselleria competent en matèria d'educació ha vingut convocant anualment, en el marc del que s'ha disposat per l'Orde de 10 de maig de 2004 -modificada parcialment per l'Orde de 17 de novembre de 2006-, les proves per a l'accés a les ensenyances esportives en la Comunitat Valenciana dels candidats que no compliren els requisits acadèmics d'accés directe.
Publicat recentment en el Boletín Oficial del Estado número 268 del dia 8 de novembre de 2007 el Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, correspon a la Conselleria d'Educació regular les proves d'accés i realitzar, almenys, una convocatòria anual.
Per tot això, la Direcció General d'Ordenació i Centres Docents, fent ús de les competències que li conferix el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resol:
Primer. Finalitat
La present resolució té com a finalitat convocar les proves d'accés, a què fa referència l'article 31 del Reial Decret 1363/2007, de 24 d'octubre (BOE del 8 de novembre) a les ensenyances de règim especial que conduïxen a les titulacions oficials de Tècnic esportiu i Tècnic esportiu superior, i a les formacions esportives de Nivell I i de Nivell III que regula l'Orde ECD/3310/2002.
Segon. Data de realització
La prova d'accés es realitzarà el dissabte, dia 29 de novembre de 2008, tant la corresponent per a accedir a les ensenyances de grau mitjà de Tècnic esportiu i a les formacions esportives de Nivell I, com la que corresponga per a accedir a les ensenyances de grau superior de Tècnic superior esportiu i a les formacions esportives de Nivell III.
Tercer. Lloc de celebració
Les proves d'accés es realitzaran en els següent centres docents públics:
Província d'Alacant:
IES Haygón.
Av. Haygón, 50. Sant Vicent del Raspeig
Província de Castelló y València:
IFPS núm. 2.
Complex Educatiu de Cheste. Carretera de Madrid s/n. Cheste
Quart. Període d'inscripció
El període d'inscripció a les proves d'accés que es convoquen mitjançant esta resolució estarà comprés entre els dies 10 i 24 de novembre de 2008, ambdós inclosos.
Quint. Requisits
De conformitat amb l'article 31 del Reial Decret 1363/2007, de 24 d'octubre, pel qual s'establix l'ordenació general de les ensenyances esportives de règim especial, els aspirants hauran de reunir els requisits següents:
1. Per a inscriure's en la prova d'accés a les ensenyances de règim especial de grau mitjà de tècnics esportius o a les formacions esportives de Nivell I:
a) No estar en possessió del títol de Graduat en Educació Secundària Obligatòria o equivalent a efectes acadèmics ni de titulacions equivalents a l'efecte d'accés segons allò que s'ha indicat en la disposició addicional dotze del Reial Decret 1363/2007, de 24 d'octubre.
b) Tindre, com a mínim, 17 anys o complir-los l'any 2009.
2. Per a inscriure's en la prova d'accés a les ensenyances de règim especial de grau superior de tècnics esportius o a les formacions esportives de Nivell III:
a) No estar en possessió del títol de Batxiller o equivalent a efectes acadèmics, ni de titulacions equivalents a l'efecte d'accés segons allò que s'ha indicat en la disposició addicional dotze del Reial Decret 1363/2007, de 24 d'octubre.
b) Tindre una edat mínima de 19 anys i estar en possessió del títol de tècnic esportiu en la corresponent modalitat o especialitat esportiva o acreditar la superació del Nivell II de la mateixa modalitat o especialitat esportiva, o una edat mínima de 18 anys quan es posseïsca, a més del títol anterior, un títol de Tècnic relacionat amb aquell a què es desitja accedir. Tant en un com en qualsevol altre cas, l'edat mínima establida podrà complir-se durant l'any 2009.
3. La prova d'accés a la formació professional de grau mitjà podrà substituir la prova d'accés al mateix grau de les ensenyances esportives.
4. La part comuna de la prova d'accés a la formació professional de grau superior podrà substituir la prova d'accés al mateix grau de les ensenyances esportives.
Sext. Sol·licitud
1. Per a efectuar la inscripció, les persones interessades hauran de presentar en un únic centre docent públic dels indicats en l'apartat tercer d'aquesta resolució:
a) Sol·licitud, d'acord amb el corresponent model que s'indica en els annexos I i II d'aquesta resolució.
b) Document nacional d'identitat o tarjeta d'estranger, o permís de residència temporal o definitiva, o visat d'estudis (règim especial d'estudiants estrangers), amb fotocòpia per a ser confrontada.
2. A més, per a concórrer a la prova d'accés a les ensenyances de règim especial de grau superior de Tècnics esportius, hauran d'acreditar estar en possessió del títol de Tècnic esportiu en la modalitat, o si és el cas, especialitat esportiva corresponent; així mateix, per a les formacions esportives de Nivell III, hauran d'acreditar la superació del Nivell II de la mateixa modalitat o especialitat esportiva. La dita acreditació es realitzarà mitjançant la presentació d'algun dels documents següents:
a) Fotocòpia compulsada del títol.
b) Fotocòpia compulsada del resguard acreditatiu del títol.
c) Certificació acadèmica que acredite la possessió del títol
3. Al terme del període establit per a la formalització de la inscripció, es publicarà en el tauler d'anuncis del corresponent IES o IFPS on es realitzaran les proves una relació diferenciada per a cada prova d'accés dels sol·licitants admesos i, si és el cas, exclosos. En la relació d'exclosos s'indicarà expressament el motiu d'exclusió i el termini per a esmenar el defecte. Finalitzat el dit termini d'esmena, es remetrà una còpia de les relacions d'admesos i exclosos al corresponent inspector o inspectora d'Educació designat per a supervisar les mencionades proves.
4. Tota la documentació s'arxivarà en l'IES/IFPS i estarà a disposició de la Comissió d'Avaluació que examine a l'aspirant.
Sèptim. Informació i orientació
1. La present Resolució es farà pública en els taulers d'informació de les direccions territorials d'Educació d'Alacant, Castelló i València i es donarà també a conéixer, per a informació dels interessats, per part de totes les federacions esportives valencianes.
2. La direcció dels IES/IFPS on es realitzen les proves d'accés, designarà el professorat dels distints departaments didàctics i/o d'Orientació, que hauran d'orientar a les persones interessades en la realització de les mateixes.
3. La dita orientació tindrà com a objecte informar sobre el calendari, estructura, continguts i criteris d'avaluació.
4. Els avisos referents a les proves d'accés es faran públics en els taulers d'anuncis dels mencionats IES/IFPS.
Octau. Desenrotllament de les proves d'accés:
1 Per a accedir a les ensenyances de grau mitjà de Tècnic esportiu i a formacions esportives de Nivell I, es realitzarà en els IES/IFPS indicats en l'apartat tercer d'aquesta resolució el mateix dia i a la mateixa hora, d'acord amb el calendari següent:
Dia: 29 de novembre de 2008
Horari:
8.30 hores: Constitució de la Comissió d'Avaluació. El president procedirà a l'obertura del sobre dels exercicis de la prova d'accés, els quals quedaran davall la seua custòdia. S'adoptaran les mesures necessàries que garantisquen l'organització i bon desenrotllament de les citades proves.
9h 30min. : Primer exercici. Duració: 2 hores
12.00 hores: Segon exercici. Duració 2 hores.
2. Per a accedir a les ensenyances de grau superior de Tècnics esportius i a formacions esportives de Nivell III, es realitzarà en els IES/IFPS indicats en l'apartat tercer d'esta resolució el mateix dia i a la mateixa hora, d'acord amb el calendari següent:
Dia: 29 de novembre de 2008
Horari:
08.30 hores: Constitució de la Comissió d'Avaluació. El president procedirà a l'obertura del sobre dels exercicis de la prova d'accés, els quals quedaran davall la seua custòdia. S'adoptaran les mesures necessàries que garantisquen l'organització i bon desenrotllament de les citades proves.
9h 30min. : Primer exercici (Apartat A). Duració: 1h 30 min.
11 h 30 min.: Primer exercici.(Apartat B) Duració 1h 30 min.
15 h 30 min.: Segon exercici. Duració: 2h 30 min.
3. La prova d'accés al grau mitjà té com a objecte demostrar els coneixements i habilitats suficients per a cursar amb aprofitament les ensenyances del dit grau. Els continguts de la prova versaran sobre els continguts que determina el Decret 112/2007, de 20 de juliol, del Consell, pel que s'establix el currículum de l'Educació Secundària Obligatòria en la Comunitat Valenciana (DOCV, 24 de juliol de 2007).
4. La prova d'accés al grau superior té com a objecte demostrar la maduresa en relació amb els objectius formatius del batxillerat. Esta prova versarà sobre els continguts de les matèries comunes determinats pel currículum del batxillerat vigent en la Comunitat Valenciana.
5. L'estructura de les proves s'ajustarà al que disposa l'apartat sext de l'Orde de 10 de maig 2004, modificada parcialment en el seu apartat tercer per l'Orde de 17 de novembre de 2006.
6. Els exercicis de les proves seran elaborats per la Direcció General d'Ordenació i Centres Docents i seran custodiats pels presidents de les comissions d'avaluació, que prendran les mesures oportunes per a salvaguardar la confidencialitat de les mateixes.
7. En qualsevol moment de la realització de la corresponent prova, els membres de la Comissió d'Avaluació podran procedir a la verificació de la identitat dels aspirants.
Nové. Supervisió de les proves d'accés
1. En cada província, el corresponent director o directora territorial d'Educació nomenarà un inspector o inspectora d'Educació per a supervisar el desenrotllament de les mateixes, atendre les consultes que respecte d'això realitzen els IES/IFPS i remetre els exercicis de les proves al centre o centres de la seua província on es realitzaran a fi que siguen custodiades pel president de la corresponent comissió d'avaluació fins a la seua realització.
2. La Direcció General d'Ordenació i Centres Docents convocarà els mencionats inspectors per a organitzar el desenrotllament de les proves.
Desé. Comissions d'Avaluació
1. Es constituirà una Comissió d'Avaluació en cada un dels IES/IFPS designats per a realitzar les proves d'accés, composta per:
a) El president, que serà el director de l'IES/IFPS.
b) Quatre vocals, preferentment de l'IES/IFPS on es realitzen les proves, pertanyents al Cos de Professors d'Educació Secundària i als departaments didàctics relacionats amb les matèries de les proves, dels quals el de menor edat actuarà com a secretari de la comissió.
c) Quan el nombre d'aspirants a realitzar les proves, siga superior a 100 i, a proposta del president, podran incorporar-se els assessors docents (vocals) que es consideren precisos en funció del nombre d'inscrits.
2. Els components de la Comissió d'Avaluació seran nomenats pels respectius directors territorials d'Educació.
3. Els membres de les comissions d'Avaluació estaran subjectes a les causes d'abstenció i recusació que indiquen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu comú.
4. El professorat que forme part de les mencionades comissions d'Avaluació, tindrà els drets establits en el Decret 24/1997, d'11 de febrer (DOGV del 17 de febrer del 1997), del Govern Valencià, sobre indemnitzacions per raó del servici i gratificacions per servicis extraordinaris.
5. La Comissió d'Avaluació tindrà les funcions següents:
a) Organització i realització de les proves d'accés.
b) Correcció i qualificació.
c) Ompliment de les actes d'avaluació segons els models dels annexos III i IV de la presente resolució i publicació dels resultats.
d) Resolució de les reclamacions de qualificacions estimades incorrectes.
e) Expedició dels certificats acreditatius de superació de la corresponent prova d'accés segons els models dels annexos V i VI de la presente resolució.
f) Informar, per mitjà del seu president, a l'inspector o inspectora d'Educació que supervisa les proves de les incidències rellevants que es produïsquen durant el desenrotllament de les mateixes, així com la remissió de les llistes provisionals i definitives per a la seua publicació en els taulers d'anuncis de les Direccions Territorials.
6. En la seua actuació, la Comissió d'Avaluació tindrà present allò que s'ha arreplegat en els apartats deu, onze i dotze de la mencionada Orde de 10 de maig 2004, a excepció de la qualificació de les proves d'accés que, de conformitat amb l'article 31.5 del Reial Decret 1363/2007, de 24 d'octubre, pel que s'establix l'ordenació general de les ensenyances esportives de règim especial, es realitzarà de la manera següent:
a) La nota final de la prova per a l'accés al grau mitjà, expressada en l'escala numèrica d'1 a 10, amb dos decimals, serà la mitjana aritmètica de les notes aconseguides en les distintes parts, sempre que aquestes siguen superiors o iguals a quatre.
b) La nota final de la prova per a l'accés al grau superior, expressada en l'escala numèrica d'1 a 10, amb dos decimals, serà la mitjana aritmètica de la nota de la prova d'accés i la nota final de les ensenyances de Tècnic esportiu, sempre que ambdós siguen superiors o iguals a quatre.
c) En tots els casos seran positives les qualificacions iguals o superiors a cinc i negatives les inferiors a cinc.
7. En el termini màxim de 15 dies des de la publicació de les llistes definitives, el president de cada Comissió d'Avaluació remetrà a la corresponent Direcció Territorial d'Educació còpia de les actes d'avaluació i un informe sobre les reclamacions presentades, així com el resultat de les mateixes i de les observacions que pogueren ser rellevants per a futures actuacions. Les direccions territorials remetran a la Direcció General d'Ordenació i Centres Docents una còpia dels mencionats informes.
Contra la present resolució, que no esgota la via administrativa, les persones interessades podran interposar recurs d'alçada davant de la secretària Autonòmica d'Educació en el termini d'un mes a comptar de l'endemà de la seua publicació en el Diari Oficial de la Comunitat Valenciana, tot això de conformitat amb el que disposen els articles 107, 114 i 115 de la Llei 30/1992 de Règim Jurídic de les Administracions Públiques i del Procediment Administratiu Comú.
València, 23 d'octubre de 2008.- El director general d'Ordenació i Centres Docents: Francisco Baila Herrera.